钦定古今图书集成/明伦汇编/氏族典/第367卷 > 《廖用贤尚友录》 > 谭昌言
## 钦定古今图书集成/明伦汇编/氏族典/第367卷 > 《廖用贤尚友录》 > 谭昌言

按《嘉兴府志》：“昌言，字圣俞，万历甲午解元。辛丑进士。
初令常熟，以清慎恺悌闻。邑人于虞山绝壁镌‘谭公
去思石。更令婺源，邑故有金竺，坦径久废，行者绕芙
蓉岭，险同蜀栈。昌言辟新岭，往来者德之，号谭公岭。
忧归，起补滦城令。岁祲，民逋为盗，昌言给官牛，躬督
垦辟，凿井溉之。历升南车驾郎。时中外人情急欲福’”
藩之国，而诏需马快舡五百艘，期明春发行。昌言设
法立办，王舟遂如期南。留心国本者称为“殊功。”艰归，
起补北兵曹。抚顺失事，大司马集议，昌言谓“四路进
兵非长策”，后果衄。典试粤西，督学八闽，俱号得人。寻
转参政，督饷登、莱、潍令。与辽将李性忠有隙，兵民阻
斗。东抚以闻，一时鼎沸。昌言身入辽营，握李将手，谕
以忠义祸福，令传箭定潍营。比得严旨，则事已定，遂
报寝。莲妖据邹、滕，官兵败衄，昌言部发新练马兵救
之，贼陡遇劲马辄走，遂得荡平。朝鲜李忠弑其主，岛
帅毛文龙为介，请封号，使舟例从登州。上携貂参重
赂至，昌言曰：“箕封礼义之邦，弑贼不讨而封之，损国
威。”拒不及岸，乃假天津道入。寻陪推东抚。珰方市威，
陷清流。岛帅欲倾昌言，乃造蜚款，中其所属。司饷同
知翟栋缇骑械翟，昌言，以不能救为恨，遂呕血致疾
卒。怀宗即位，赠太仆寺卿，赐祭葬，荫一子入胄。长子：
贞默、贞良，进士，贞和、承荫、贞硕，举人。